**Ariana Afghan Airlines** (IATA: **FG**, ICAO: **AFG**, kutsukoodi: **ARIANA**) on Afganistanin kansallinen lentoyhtiö, joka on perustettu vuonna 1955. Ariana Afghan Airlinesin kotipaikka on maan pääkaupungissa Kabulissa, josta se operoi 13 kohteeseen kymmenen koneen laivastollaan.

Ariana Afghan Airlinesia on arvosteltu paljon turvallisuuspuutteista laivastossa sekä laivaston iästä. Suurin syy laivaston heikkoon kuntoon on Afganistanin talebanhalinnon aikana ulkomailta tehty taloudellinen painostus, mikä esti yhtiötä hankkimasta uusia koneita valmistajilta. Yhtiö on toimintakiellossa Euroopan unionin alueella.

Lentoyhtiö julkaisee omaa Ariana Magazine -nimistä lehteä, joka on luettavissa yhtiön lennoilla.

Historia
--------

### Alkuvuodet

Ariana Afghan Airlinesin Douglas DC-10.
Ariana Afghan Airlines perustettiin 27. tammikuuta 1955. Pan American World Airlines omisti yhtiöstä 49 % ja Afganistanin hallitus 51 %. Yhtiö oli alkuvuosinaan olosuhteisiin nähden varsin luotettava ja käyttövarma. 1970-luvun lopulla ja 1980-luvulla Ariana Afghan Airlines operoi lentojaan Douglas DC-10 -koneilla ja Tupolev Tu-154 -koneilla.

### Talebanhallinto

Ariana Afghan Airlinesin Boeing 727.
Vuoden 1989 Afganistanin sodan ja Mohammad Najibullahin hallituksen romahtamisen jälkeen Afganistanin otti haltuunsa talibanit. Muun maailman taloudellinen painostus ja talibanihallinnon rajoitukset johtivat yhtiön rapistumiseen. 1990-luvulla yhtiön talous taipui tappiolliseksi. Kustannussyistä ja ulkomaiden talouspainostuksen myötä laivasto vaihtui vähitellen venäläis- ja ukrainalaisvalmisteisiin koneisiin. Laivastoon jäi Antonov An-26 -koneiden ja Jakovlev Jak-40 -koneiden lisäksi kolme Boeing 727-200 -konetta. Boeing 727-200 -koneet yhtiö osti Air Francelta 1993 ja ne olivat laivaston ainoat "länsimaalaiset koneet". Boeing 727 -koneilla lennettiin kotimaan pisimpiä reittejä.

1990-luvun lopulla Ariana Afghan Airlinesin tarjonta oli supistunut huomattavasti ja yhtiö lensi muutaman kotimaan reitin lisäksi ulkomailla enää Dubaihin Yhdistyneisiin arabiemiirikuntiin ja Riadiin, Saudi-Arabiaan sekä rahtilentoja läntiseen Kiinaan.

Talebanin alaisuudessa Osama Bin Ladenin Al-Qaidan terroristiverkoston taistelijat käyttivät Arianan koneita vapaasti joilla he lensivät Afganistanista Arabiemiraatteihin ja Pakistaniin ja pystyivät näin ollen salakuljettamaan oopiumiia, käteistä sekä aseita Afganistanin ulkopuolelle. Al-Qaida-terroristiverkoston jäsenille myönnettiin väärennetyt Arianan henkilökunnan henkilötodistukset jonka avulla he pysytyivät vapaasti liikkumaan Lähi-idän maiden lentokentillä.

Marraskuussa 2001 yhtiön tappiollisuuden jatkuttua yli kymmenen vuotta yhtiö joutui luopumaan toiminnastaan ja lopetti liikennöinnin.

### Talebanin jälkeinen aika

Operaatio Enduring Freedomin käynnistyttyä yhtiö alkoi joulukuussa suunnitella reittiliikenteen avaamista uudelleen. Noin kuukautta myöhemmin talebanhallinto syöstiin vallasta ja taloudellinen painostus lopetettiin, mikä mahdollisti jälleen Ariana Afghan Airlinesin toiminnan. Afganistanin hyvät suhteet Intiaan auttoivat yhtiön uudelleenrakentamisessa, sillä Intian hallitus luovutti kansallisen lentoyhtiönsä Air Indian kolme entistä Airbus A300 -konetta Ariana Afghan Airlinesille. Ariana Afghan Airlinesin kone laskeutui vuonna 2002 Delhiin Indira Gandhin kansainväliselle lentoasemalle ensimmäisen kansainvälisen lennonpäätteeksi sitten vuoden 1999.

Syyskuun 11. päivän iskujen jälkeen vuonna 2001 Yhdysvallat aloitti Afganistanissa terrorisminvastaisen sodan, jonka lentokentille kohdistuneiden pommitusten aikana Ariana Afghan Airlines menetti kuusi matkustajakonetta.

Kohteet
-------

Ariana Afghan Airlines operoi 13 kohteeseen Lähi-idän ja Aasian alueella. Lentoyhtiö ei saa lentää Euroopan alueella Afganistaniin rekisteröidyllä laivastollaan, sillä Euroopan unioni on rajoittanut yhtiön toimintaa huonokuntoisen kaluston vuoksi. Poikkeuksen muodostaa Ranskaan rekisteröity Airbus A310-304 (F-GYYY), joka täyttää turvallisuusvaatimukset, ja se on Ranskan ilmailuviranomaisten valvonnassa.

|  |  |
| --- | --- |
| * Afganistan Afganistan
	+ Kabul – Kabulin kansainvälinen lentoasema **Solmukohta**
	+ Kandahar – Kandaharin kansainvälinen lentoasema
* Intia Intia
	+ Delhi – Indira Gandhin kansainvälinen lentoasema
* Iran Iran
	+ Teheran – Imaami Khomeinin kansainvälinen lentoasema
* Kiina Kiina
	+ Ürümqi – Ürümqi Diwopun kansainvälinen lentoasema
* Kuwait Kuwait
	+ Kuwait – Kuwaitin kansainvälinen lentoasema
* Pakistan Pakistan
	+ Islamabad – Benazir Bhuttonin kansainvälinen lentoasema
 | * Saksa Saksa
	+ Frankfurt – Frankfurtin lentoasema
* Saudi-Arabia Saudi-Arabia
	+ Jedda – Kuningas Abdilazizin kansainvälinen lentoasema
* Tadžikistan Tadžikistan
	+ Dušanbe – Dušanben kansainvälinen lentoasema
* Turkki Turkki
	+ Ankara – Esenboğan kansainvälinen lentoasema
	+ Istanbul – Atatürkin kansainvälinen lentoasema
* Venäjä Venäjä
	+ Moskova – Šeremetjevon kansainvälinen lentoasema
* Yhdistyneet arabiemiirikunnat Yhdistyneet arabiemiirikunnat
	+ Dubai – Dubain kansainvälinen lentoasema
 |

Laivasto
--------

Ariana Afghan Airlinesin Airbus A310-300

Ariana Afghan Airlinesin laivasto lokakuussa 2022| Konetyyppi | Laivastossa | Matkustajia | Huomioita |
| --- | --- | --- | --- |
| Airbus A310-300 | 1 | 237 |  |
| Boeing 737-500 | 1 | 142 |  |
| Boeing 737-400 | 2 | - |  |

Kesäkuussa 2010 Ariana Afghan Airlinesin Airbusin ja Boeingin valmistamien koneiden keski-ikä oli 21,4 vuotta. Arianan liikennöinti Euroopan Unioinin alueella on kielletty. Kiellossa on poikkeus, joka sallii Ranskaan rekisteröidyn Airbus A310-304 -koneen (F-GYYY) liikennöidän Euroopan Unioinin alueella. F-GYYY -koneella lennetään tästä syystä nykyisin kaikki lennot Frankfurtista.

Rahti
-----

Ariana Afghan Airlines kuljettaa matkustajalentojen ohella myös rahtia Kabuliin, Delhiin, Frankfurtiin, Istanbuliin ja Dubaihin. Ariana Afghan Airlinesillä on myös yksi rahtikone, Boeing 727-200. Yhtiö kertoo kuljetettavien tuotteiden olevan muun muassa hedelmiä, mattoja ja lääkkeitä.

Lähteet
-------

1. 1 2 3 4  Ariana Afghan Airlines Fleet *www.ch-aviation.ch*. CH-Aviation. Viitattu 20.6.2010. (englanniksi)
2. 1 2 3  "Route Map." *www.flyariana.com*.  Arkistoitu 24.1.2010. Viitattu 15.2.2010. (englanniksi)
3. ↑  About Reward Club Card *www.flyariana.com*. Ariana Afghan Airlines.  Arkistoitu 24.1.2010. Viitattu 15.2.2010. (englanniksi)
4. ↑  Robert Young Pelton: Pelton's Word – Just the Ticket *www.nationalgeographic.com*.  Joulukuu 2004 – Tammikuu 2005. Viitattu 15.2.2010. (englanniksi)
5. 1 2 3 4  Comission Regulation (EC) No 474/2006 of 22 March 2006 (PDF) (Ariana Afghan Airlines, sivu 2, kohdat 18-22)  22.3.2006. European Comission. Viitattu 15.2.2010. (englanniksi)
6. ↑  In-Flight Experience *www.flyariana.com*. Ariana Afghan Airlines.  Arkistoitu 24.1.2010. Viitattu 16.2.2010. (englanniksi)
7. 1 2 3 4 5 6 7  Corporate Information *www.flyariana.com*. Ariana Afghan Airlines.  Arkistoitu 28.1.2012. Viitattu 14.2.2010. (englanniksi)
8. 1 2 3  Ariana Afghan Airlines *www.iloveindia.com*.  1.8.2009. Airline India. Viitattu 15.2.2010. (englanniksi)
9. ↑  Long Before Sept. 11, Bin Laden Aircraft Flew Under the Radar Los Angeles Times.  Arkistoitu 15.7.2012. Viitattu 5.1.2019.
10. ↑  Long Before Sept. 11, Bin Laden Aircraft Flew Under the Radar Los Angeles Times.  Arkistoitu 21.12.2013. Viitattu 5.1.2019.
11. ↑  Long Before Sept. 11, Bin Laden Aircraft Flew Under the Radar Los Angeles Times.  Arkistoitu 12.12.2013. Viitattu 5.1.2019.
12. ↑  Long Before Sept. 11, Bin Laden Aircraft Flew Under the Radar Los Angeles Times.  Arkistoitu 21.12.2013. Viitattu 5.1.2019.
13. ↑  Flight Information *www.flyariana.com*. Ariana Afghan Airlines.  Arkistoitu 24.1.2010. Viitattu 15.2.2010. (englanniksi)
14. ↑  Fleet Information *www.flyariana.com*. Ariana Afghan Airlines.  Arkistoitu 19.2.2012. Viitattu 20.6.2010. (englanniksi)
15. ↑  Fleet age Ariana Afghan Airlines, Airfleets *www.airfleets.net*. Viitattu 20.6.2010. (englanniksi)
16. 1 2  Cargo *www.flyariana.com*. Ariana Afghan Airlines.  Arkistoitu 24.1.2010. Viitattu 16.2.2010. (englanniksi)

Aiheesta muualla
----------------

* Kuvia tai muita tiedostoja aiheesta **Ariana Afghan Airlines** Wikimedia Commonsissa

* Ariana Afghan Airlinesin viralliset kotisivut (englanniksi)

Afganistan Afganistanilaiset lentoyhtiöt

* **Ariana Afghan Airlines** (1955–)
* Kabul Air (2006–)
* Kam Air (2003–)
* Khyber Afghan Airlines (2001–)
* Pamir Airways (1995–2011)
* Safi Airways (2006–)